**צוואות הנופלים**

**עדי לאון**

לא האמנתי שאני אצטרך לכתוב דבר כזה בחיים, ניסיתי לדחות ולדחות אבל הודיעו לנו שמחר נכנסים לעזה ויש מצב שלא נחזור. יש לי כמה דברים שאני חייב שתדעו לפני שזה נגמר. אמא ואבא היקרים למרות שאני לא מראה לכם הרבה אהבה ולא מקדיש לכם הרבה זמן, תדעו שאני מעריך אתכם כל כך… תמיד דאגתם שיהיה לנו הכל ולא יחסר כלום, ואתם עובדים קשה מאוד בשביל זה. חינכתם אותנו בצורה מדהימה והתחלתי לראות את זה בעיקר כשזוהר התבגרה. בתקופה האחרונה לא הייתי כמעט בבית, וגם כשהייתי לא באמת הייתי, אני כל כך מצטער על זה, שלא הקדשתי יותר זמן למשפחה ורק חיפשתי לבלות. בסופו של דבר המשפחה זה הכל, ואתם תמיד קיבלתם אותי כמו שאני. אתם כל עולמי.

**רקע כללי**

סמ"ר עדי ליאון, מניל"י, לוחם בגדוד צבר, חטיבת גבעתי, נפל בט"ז במרחשוון התשפ"ד (31 באוקטובר 2023) בקרב בצפון רצועת עזה, בן 20 בנופלו. את דברי הפרידה כתב על מחברת שנתן לחבריו לשמור עבורו "למקרה הצורך"